ธีระชัยย้ำจุดยืนเดิมกรณีสอบหุ้น"ปู"
เลขาฯก.ล.ต.เผยผ่านเฟซบุ๊กย้ำจุดยืนเดิมกรณีหุ้น "ยิ่งลักษณ์" ยืนยันส่งหนังสือชี้แจง รมว.คลังให้ทราบแล้ว&nbsp;
5 ก.ค. 2554

เลขาฯก.ล.ต.เผยผ่านเฟซบุ๊กย้ำจุดยืนเดิมกรณีหุ้น "ยิ่งลักษณ์" ยืนยันส่งหนังสือชี้แจง รมว.คลังให้ทราบแล้ว 
นายธีระชัย ภูวนาถนรานุบาล เลขาธิการ สำนักงานคณะกรรมการกำกับหลักทรัพย์และตลาดหลักทรัพย์(ก.ล.ต.) ได้โพสต์ข้อความผ่านเฟซบุ๊กส่วนตัว เพื่อชี้แจงกรณีการตรวจสอบ น.ส.ยิ่งลักษณ์ ชินวัตร ผู้สมัครส.ส.ระบบบัญชีรายชื่อพรรคเพื่อไทย และ ว่าที่นายกรัฐมนตรีว่า  ได้ลงนามส่งหนังสือตอบนายกรณ์ จาติกวณิช รักษาการ รมว.คลังในเรื่องดังกล่าว ไปตั้งแต่วันจันทร์ที่ 27 มิ.ย. แล้ว แต่เนื่องจากเป็นสัปดาห์สุดท้ายก่อนการเลือกตั้ง และเนื้อหาในหนังสือก็ยืนยันจุดยืนของสำนักงาน ก.ล.ต. มิได้เปลี่ยนไปจากเดิม  จึงตัดสินใจไม่แถลงข่าว เพราะไม่ต้องการให้เป็นคุณหรือโทษแก่ผู้ใด 
สำหรับ นพ.ตุลย์ สิทธิสมวงศ์ ผู้ประสานงานเครือข่าย พลเมืองคัดค้านนิรโทษคอร์รัปชั่นนั้น เนื่องจากไม่มีอำนาจหรือหน้าที่สั่งให้ ก.ล.ต. ชี้แจง จึงได้มีหนังสือขอบคุณไปยัง นพ.ตุลย์ ที่ได้ส่งข้อมูลมาให้ พร้อมแจ้งว่าได้มีการพิจารณาประเด็นในหนังสือร้องเรียน และได้ชี้แจงต่อรมว.คลังไปโดยตรงแล้ว 
นอกจากนี้ ก.ล.ต. จะนำข้อมูลดังกล่าว รวมทั้งหนังสือที่ตอบ รมว.คลัง ไปทั้งสองครั้งเสนอต่อกรรมการ ก.ล.ต. ในการประชุมครั้งต่อไปด้วย